google/wiki40b huggingface dataset:
Helsingør

Historie

Helsingør er opprinnelig plassert på den ytterste spissen av Nordsjælland, på en liten stripe hevet landjord fra siste istid. 
Byen nevnes første gang i 1231 som en liten by ved Flynderborg. I 1426 får byen utvidede byrettigheter av Erik av Pommern, som samtidig flyttet bebyggelsen til området omkring Sankt Olai-kirken. Omkring samme tid innførtes Øresundstollen, hvilket betød en kraftig stigning i handelen i Helsingør. Tollen gikk direkte til kongen, men når skipene allikevel skulle legge til for å betale toll, kunne de likeså godt proviantere. Øresundstollen har hatt en avgjørende innflytelse på Helsingørs historie. Slottet Krogen ble anlagt som en direkte følge av den. På 1500-tallet gjennomgikk slottet om omfattende ombygging og ble samtidig omdøpt til Kronborg. 
Helsingør ble på den måten avhengig av skipsfarten på godt og ondt. I krigs- og ulykkestid kunne det umiddelbart merkes i Helsingør, som for eksempel under pesten i 1710–1711 som drepte 1/3 av byens innbyggere.
Til gjengjeld kom de utenlandske idéene raskt til Helsingør i kraft av den omfattende kontakten med utenlandske handels- og sjøfolk som Øresundstollen gav. Påvirkningen kan idag blant annet ses på mange bygninger omkring i Helsingør.  
Øresundstollens opphevelse i 1857 satte byen i dyp økonomisk krise, da skipene ikke lenger behøvde å ankre opp for å betale toll. Men allerede i 1882 begynte et nytt kapittel i Helsingørs historie, da Helsingør skibsværft og maskinbyggeri A/S åpnet. Dette ble startskuddet til industrialiseringen i Helsingør. 
I 1892 ble fergeforbindelsen til Helsingborg åpnet, og da Kystbanen åpnet i 1897, ble Helsingør til et trafikknutepunkt til resten av Skandinavia. 
I 1930-årene vokste Helsingørs befolkning betraktelig og byens areal ble tredoblet frem til 1970-tallet.

Arkitektur

Helsingør har vært forskånet for store branner; derfor består en stor del av sentrum i dag av hus fra 1500-1800-tallet. Det er især de to store kirkebygningene som dominerer Helsingør. Byens domkirke, Sankt Olai-kirken er byens eldste bygning, de eldste delene av kirken stammer fra 1200-tallet, da den var på størrelse med en liten romansk landsbykirke. Kirken som den står i dag er imidlertid fra 1559. Kirken er bemerkelsesverdig på grunn av de mange innvendige utsmykningene, hvoriblant kalkmaleriene og prekestolen bør fremheves.
Ved siden av domkirken finnes Karmelitterklosteret, som  i dag står som det best bevarte klosteranlegg i hele Norden. Især imponerende er de nyrestaurerte kalkmaleriene og orgelet, som stort sett ser ut som det gjorde i 1660-årene, da den berømte organisten Diderich Buxtehude spilte på det.
Helsingør er blant annet hjemsted for LO-skolen og Den Internationale Højskole.
Helsingør Theater. Det gamle teatret er revet. Det ble gjenoppbygd i 1961 i Den Gamle By i Århus, hvor det i dag brukes til kulturelle begivenheter.
Hylax

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er utbredt i Mellom- og Sør-Amerika.
Odd Bondevik

Tidlig liv og karriere

Da han var åtte år, flyttet familien til Oslo fordi faren, Kjell Bondevik, ble innvalgt på Stortinget som representant for Kristelig Folkeparti.  I 1960 tok Odd Bondevik fatt på teologistudiet ved Det teologiske menighetsfakultet, og han ble cand.theol. i 1965. I 1967 avtjente han verneplikt som feltprest.  Tidlig i 1969 reiste han til Japan som misjonær for Det Norske Misjonsselskap (NMS).  I 1978 kom han hjem for å ta over stillingen som misjonssekretær ved NMS' hovedkontor.  Fra november 1980 gikk han inn i stillingen som generalsekretær og ble med det øverste leder for den eldste misjonsorganisasjonen i Norge. Han hadde denne stillingen til 1991.

Biskop av Møre

Bondevik ble vigslet til biskop i Møre den 17. november 1991.
Sommeren 1996 gikk Odd Bondevik offentlig ut og gjorde kjent at han hadde skiftet syn på kvinners prestetjeneste, og ikke lenger mente dette var i strid med Bibelens lære. Han markerte seg ved flere anledninger markert som forkjemper for miljø og naturvern.
I de forskjellige sakskomplekser rundt homofili (som ansettelse av praktiserende homofile prester, ekteskap for homofile) stod Bondevik fast på sin kirkes tradisjonelle syn, mens kirkens rådsstrukturer ellers var mot at et liberalt standpunkt nærmet seg et flertall.
I august 2007 tilkjennegav han at han aktet å gå av som biskop av Møre, og 10. februar 2008 holdt han sin siste gudstjeneste som biskop i Møre. Gudstjenesten var i Molde domkirke. Bondevik hadde da vært biskop i Møre i 17 år.

Privatliv

Han giftet seg med Wenche Yamamoto 20. juli 2012.

Trusler

I desember 2007 opplyste Bondevik at han hadde vært utsatt for trusler, trakassering, karikering og offentlig utskjelling fra motstandere av hans motstand mot å ordinere homofilt samlevende til prester. To ganger dreide det seg om drapstrusler. Han hadde ikke anmeldt noen av forholdene, som hadde skjedd over flere år og før det siste kirkemøtet.

Verker

Bondevik gav blant annet ut boken Gåten Gud : og andre refleksjoner Oslo : Verbum , ISBN 978-82-543-1054-0
Tempus fugit

Tempus fugit er et latinsk uttrykk som betyr «tiden flykter», oftere oversatt til «tiden flyr». Det sees ofte som en inskripsjon på klokker. Uttrykket ble først brukt i verset Georgica skrevet av den romerske poeten Virgil: Sed fugit interea fugit irreparabile tempus, som betyr «Men den flykter i mellomtiden; ugjenkallelig flykter tiden.»
Uttrykket er konsist og treffende, og opptrer derfor ofte i moderne kultur, blant annet som titler for TV-episoder (The X-Files) og musikalske komposisjoner (jazzpianist Bud Powell, progressiv rock-gruppen Yes – «Tempus Fugit»). Det dukker også ofte opp i litteratur og film.
3. divisjon bandy for herrer 2014/15

3. divisjon bandy for herrer 2014/15 var det fjerde og laveste nivået i norsk bandy sesongen 2014/15. Serien startet 5. november 2014 og varte til 8. mars 2015. Det beste laget i divisjonen rykket opp til 2. divisjon 2015/16, mens laget på andreplass måtte spille kvalifisering mot det nest dårligst plasserte laget i divisjonen over. Bergen og NTNUI spilte hjemmekampene sine som rinkbandy og hadde derfor ikke lov til å rykke opp.
Ixodina

Utseende

Små til middelsstore, avlange, svarte skarabider. Pronotum har opphøyde lengdelister med blanke partier mellom dem. Beina er gjerne rødlige, de to bakerste beinparene ganske lange og kraftige. Disse artene har ikke horn på hodet.

Utbredelse

Slekten er utbredt i Afrika og Sørøst-Asia.
Leif Welding-Olsen

Andre verdenskrig

Welding Olsen var kaptein og sjef på bevoktningsfartøyet «Pol III», er kjent som den første nordmann som falt under  den tyske invasjonen, natt til 9. april 1940 i ytre Oslofjord. Flere norske sjøfolk var omkommet ved torpederinger før denne tid, men Norge var da ikke formelt i krig. Welding Olsen falt før midnatt 8. april. 
Welding-Olsen var sjef på det lille bevoktningsfartøyet «Pol III», en av marinen innleid hvalbåt. Noe før midnatt 8. april oppdaget de den inntrengende, tyske invasjonsflåten. Dette ble kl. 2310 varslet med raketter til Rauøy fort og «Pol III» iverksatte tiltak for at de ukjente skulle identifiseres. Fra den tyske styrken ble «Albatros» gitt oppgaven å bringe «Pol III» til taushet.
En kort, ulik, kamp oppsto. Welding Olsen ble alvorlig såret i beina og «Pol III» skutt i brann. Mannskapet på «Pol III» gikk i lettbåten, mens Olsen var så forkommen at han ble i vannet og druknet. Mannskapet ble deretter tatt opp av «Albatros», mens «Pol III» ble antatt fortapt der den drev brennende bort. Dagen etter ble «Pol III» gjenfunnet, slept til Horten og gikk etter reparasjon inn i tysk tjeneste. Den eksisterte fram til 2011 som brønnbåt under navnet «Arnøytrans», da den ble sendt til opphugging.
At Welding Olsen klarte å gi varsel, må antas å ha hatt vesentlig betydning for at mannskapene ved Oscarsborg rakk å treffe de nødvendige beslutninger og forberedelser som førte til at «Blücher» ble senket ved Drøbak i grålysningen.
Romaskin

Treningsapparat

En romaskin kan også være et treningsapparat. Trening på romaskin er en av de mest allsidige og effektive treningsformene du kan drive med. Du belaster alle de store muskelgruppene, og hjertet og pusteapparatet får også bra trening.
Neiden kirke

Historie og utforming

I 1898 ble det gjort en henvendelse til Kirke- og undervisningsdepartementet fra 26 familiefedre i Neiden, om å få oppført en kirke og anlagt en kirkegård i Neiden. Bare fire år senere sto kirken ferdig. Befolkningens ønske om å få en kirke var sammenfallende med myndighetenes ønske om å trygge grenseområdene mot finsk-russisk ekspansjon.
Arkitekt Karl Norum var svært opptatt av gamle norske stavkirker, og han laget et byggverk som skulle være et uttrykk for norsk kultur og nasjonal samhørighet i et grenseområde. Kapellet fikk 155 sitteplasser og ble levert av ferdighusfirmaet Jacob Digre i Trondheim. Det ble innviet 13. juli 1902. Kong Oscar II donerte kirkesølv og døpesett i kobber.
Kirken er utformet som en basilika i dragestil med lave sideskip, høyt midtparti og mange utskjæringer. Foran inngangen er en åpen hall. Inspirert av stavkirker er det brukt spon på taket og i deler av veggkledningen. I 1985 ble det gjort enkelte utbedringer av råteskader.
Adkomst til stedet er via fylkesvei 352 og europavei 6/riksvei 92. Søsterkirka ligger i Buksnes i Vestvågøy.
NM i hopp uten tilløp 1954

NM i hopp uten tilløp 1954 var en del av NM i friidrett 1954.
Mesterskapet ble arrangert på Møllergaten Skole i Oslo 28. mars. Arrangør var Tøien TF.
Ordenskapittel

Ordenskapittel er en betegnelse på den organisasjon som forvalter en orden, som regel bestående av den øverste leder, enten denne kalles ordensherre eller stormester, ordenens embetsmenn, kanselli og ordensråd. Kansleren er blant de vanligste embetsmenn i ordener. Noen ordener har i sine ordenskapitler også religiøse embetsmenn.
Lepidochrysops

Utseende

Middelsstore til nokså store (vingespenn 30-50 millimeter) blåvinger. Hannenes overside har gjerne en litt blek, perlemorsaktig, blå eller blåfiolett glans, hunnene er brune. Undersiden er brunlig med mørkere brune flekker.

Larvene

Larvene lever gjerne på urter i slekten Selago (brunrotfamilien).

Utbredelse

Slekten finnes bare i den afrotropiske økosonen, de fleste av artene lever i det sørlige og østlige Afrika.
Wenchuan

Wenchuan (kinesisk: 汶川县; pinyin: Wènchuān Xiàn) er et fylke i det administrative prefekturet Ngawa for tibetanere og qiangfolket i provinsen Sichuan i Kina. Det ligger i det kulturelt distinkte Gyarongområdet.
Dette fylket har et areal på 4084 kvkm og en befolkning på 106.119 i 2005.
Kinas største verneområde for kjempepanda, Wolong naturreservat, befinner seg i Wenchuan fylke. Det ble i 2006 oppført på UNESCOs liste over verdensarven, som bestanddel av «Verneområdene for kjempepandaer i Sichuan».
Nasjonalitetsmessig er fylket befolket for det meste av hankinesere (46 %), qiangfolket (34 %) og av tibetanere (18,6 %).
Den 12. mai 2008 kl. 14:28:04 lokal tid var området episenter for et større jordskjelv, med en styrke på 7,9.

Samferdsel

Kinas riksvei 213 løper gjennom området. Den begynner i Lanzhou i Gansu og fører via Chengdu og Kunming til byen Mohan ved grenseovergangen til Laos.
Kinas riksvei 317 løper gjennom området. Den fører fra Chengdu til Nagqu i Tibet.
Dropbox

Lagring

DropBox gir brukerne 2 gigabyte når man lager en gratis konto. Det tilbys  ekstra gratis lagringsplass ved å invitere venner, 500 megabyte ved at invitasjonen blir tatt i bruk. Ved å bruke Carousel kan man motta 3GB ekstra, samt ekstra lagringsplass for å knytte til sosiale media.
Mer lagringsplass er mulig mot betaling.
(Priser og størrelser per oktober 2014)

Historie

Det hele startet med studenten Drew Housten ved Massachusetts Institute of Technology (MIT) som i sin studietid savnet et alternativ til den mobile USB-enheten for å lagre filer. Han ville utvikle et verktøy som kunne lagre og synkronisere data gjennom en server slik at det kunne være tilgjengelig hvor som helst og når som helst.
Under utviklingen så han potensialet i produktet og slo seg sammen med studiekamerat Arash Ferdowsi. Sammen lanserte de tjenesten Dropbox i 2007. Tjenesten ble en suksess, og i løpet av det første året registrerte 200 000 brukere seg.
Nettskytjenesten gikk fra å være et fritidsprosjekt til å bli et millionselskap på noen år. I dag finnes det over 50 millioner brukere av Dropbox, og det blir lagret og oppdatert langt over 300 millioner filer hver dag.
Ranulf Flambard

Ranulf Flambard (også kalt Ralph Flambard; født ca. 1060 i Normandie, død 5. september 1128 i Durham i England) var biskop av Durham og rikskansler i England under Vilhelm II av England.

Bakgrunn

Ranulf var uektefødt sønn av en normannisk sogneprest i Bayeux bispedømme. Han reiste tidlig til England, og ble tilknyttet Vilhelm Is kanselli. Han ble et kjent medlem av hoffet, og ble mislikt av baronene som kalte ham Flambard på grunn av hans talenter som urostifter. Samtidig fikk Ranulf et rykte som en dyktig økonom.

Kongens mann

Det ser ut til at han hadde en sentral rolle i utarbeidingen av Domesday Book i 1086. Han nevnes der som kleriker med eiendommer i både Hampshire og Oxfordshire.
Etter Vilhelm Is død ble han kapellan for biskop Maurice av London, som han tidligere hadde jobbet for i kanselliet.
Under Vilhelm Rufus vendte Ranulf snart tilbake til kongelig tjeneste. Han blir gjerne beskrevet i kildene som kongens kapellan, men kalles også skattmester og det ser ut til at det var finansene som var hans viktigste arbeidsområde. Krønikene nevner ham i forbindelse med den voldsomme skattleggingen som fant sted mellom 1087 og 1100. Han ble selv svært rik i denne perioden, fordi han satt med flere innbringende kirkelige embeter. Ranulf bestyrte personlig seksten abbedier og bispedømmer som ble holdt ubesatt i strid med kirkeloven.

Biskop

I 1099 ble han utnevnt til biskop av Durham.
Da Henrik I kom på tronen ble Ranulf raskt arrestert. Han ble satt i Tower of London, hvor han ikke bare ble den første fangen i festningen, men også den første som rømte derfra. Han skal ha fått smuglet inn et tau i en vintønne, og brukte dette til å klarte ned fra sitt vindu på toppen av White Tower. Etter flukten kom han seg over Den engelske kanal og søkte tilflukt hos kongens bror, Robert Curthose, hertug av Normandie.
Som hertugens rådgiver presset han Robert til å kreve den engelske tronen. Robert invaderte i 1101, men måtte i Alton-traktaten frasi seg sitt krav på tronen. Han belønnet allikevel Ranulf med Lisieux bispedømme.
Etter at Henrik slo Robert ved Tinchebray i 1106 var Ranulf en av de første som sluttet fred med ham, og han fikk vende tilbake til bispesetet i Durham. Han trakk seg tilbake fra politikken, og ble erstattet av den nye skattmesteren Roger av Salisbury og rikskansler Geoffrey Rufus.
Ranulf tilbrakte resten av sitt liv i Durham. Han skapte skandale der ved å leve et utsvevende liv og ved å få minst to sønner, som han kjøpte embeter til før de hadde kommet i tenårene. På den annen side ble han også kjent som kirkebygger. Durhamkatedralen som hadde blitt påbegynt av forgjengeren William av St. Carilef ble nesten ferdig under Ranulf. Han stod også for andre byggearbeider, blant annet befestningen av Durham, Norham Castle og Mottisfount Priory.
Vektløfting under Stillehavslekene 2007

Vektløfting under Stillehavslekene  2007. Vektløfting var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var tolvte gangen som vektløfting var med på programmet under stillehavslekene. Det ble konkurrert i åtte vektklasser for menn og sju for kvinner. Det ble delt ut tre sett medaljer i hver klasse; støt, rykk og sammenlagt. Samoa ble beste nasjon med fjorten gullmedaljer foran Nauru med elleve.
Nittedals barne- og ungdomskor

Nittedals barne- og ungdomskor er et kor i Nittedal kommune, Akershus. Koret ble stiftet i 1969 som Slattum skole- og ungdomskor. Koret vant Teskjekjerringprisen i 1976.
Koret skiftet navn i 2001, og har nå medlemmer fra alle skolekretser i kommunen. Dirigenter har vært Ellen Johanne Fleisje (1969–84), Jorunn Bottolfs (1984–1985), Anne Myrset Asheim (1985–1986) og deretter Anne-Britt Henriksen. To av dirigentene har fått kommunens kulturpris: Fleisje i 1981 og Henriksen i 1996.
Koret har hatt flere opptredener utenfor hjembygda.
Jegudiel

Jegudiel (hebraisk יהודיאל Yehudiel "laudation av Gud") er en av de syv erkeenglene i ortodoks tradisjon.  Engelen er også kjent fra katolsk liturgi og hagiografi, og har en egen minnedag. 
I kunsten en blir han ofte avbildet med en krone i hånden og en tretunget pisk.
Nikolaj Polukhin

Idrettskarriere

Polukhin deltok i sitt første VM ved VM 2009 i Vuokatti. Der vant Russland 1x4 + 2x5 km stafett, åpen klasse. Individuelt fikk han sølv på 10 og 20 km langrenn, og bronse på langrennsspeinten. Han fikk også bronse på 3,6 km jaktstart i skiskyting. På 12,5 km skiskyting kom han på 5.-plass.
Året etter deltok han ved Paralympiske vinterleker 2010 i Vancouver, hans første paralympiske leker. Der vant Russland igjen stafetten, som var 1x4 + 2x5 km åpen klasse. I langrenn fikk han sølv på 20 km og langrennssprinten, samt bronse på 10 km. I skiskyting fikk han også to sølvmedaljer; på 12,5 km og 3 km jaktstart. Ved VM i skiskyting og langrenn for funksjonshemmede 2011 vant han gull på både 7,5 og 12,5 km skiskyting, og på langrennsstafetten. I tillegg fikk han sølv på 10 km, 20 km og sprinten i langrenn, og 3 km jaktstart i skiskyting. 
Han deltok igjen ved  VM i skiskyting og langrenn for funksjonshemmede 2013, der han vant 10 km langrenn, og deltok på det russiske laget som vant 4 x 2,5 km langrenn. Han fikk også individuelt sølv på 20 km. På langrennssprinten kom han på 5.-plass. I skiskyting vant han både 7,5 km, 12,5 km og 15 km. 
Ved Paralympiske vinterleker 2014 i Sotsji i Russland vant han 15 km skiskting, og han kom på 2.-plass på 12,5 km og 7,5 km. I langrenn fikk han kun én medalje; Russland vant 4 x 2,5 km stafett, åpen klasse. Han kom for øvrig på 4.-plass på 10 km og 9.-plass på langrennssprinten.
Dendronotus noahi

Utbredelse

Arten finnes det nordlige Stillehavet.
Fred. Olsen (1929–)

Bakgrunn

Fred. Olsen tilhører slekten Olsen fra Hvitsten; han er oldebarn av Petter Olsen som startet som skipper og skipsreder i Hvitsten og som la grunnlaget for det senere firmaet Fred. Olsen & Co. Fred. Olsens onkel Rudolf Olsen ledet familiefirmaet i en årrekke og var dets drivende kraft; Rudolf Olsen tok opp sin yngre bror, Fred. Olsens far Thomas Olsen, som partner. Etter Rudolf Olsens død i 1951 forsøkte Thomas Olsen, som inntil da hadde inntatt en nokså underordnet rolle, å drive videre, men måtte allerede fire år senere tre til side. På grunn av en firmaklausul om at ingen kvinner kunne sitte i ledelsen ble Rudolf Olsens eneste barn Sofie Helene Olsen utelukket fra å etterfølge faren, og valgte i stedet å starte sitt eget rederi Olsen Daughter. Fred. Olsen, som var hennes fetter, ble i stedet den som overtok ledelsen av familiefirmaet. Fred. Olsen har en yngre bror, Petter Olsen.

Ledelse av Fred. Olsen & Co.

På midten av 1960-årene så Fred. Olsen muligheter innen oljesektoren, spesielt på letesiden, og han var en av initiativtagerne til etableringen av Norwegian Oil Consortium (NOCO) og senere Saga Petroleum A/S. Også innen offshoresektoren har Fred. Olsen & Co. – selskapene vært blant pionerene i Norge.  I et raskt stigende olje- og offshoremarked ble det fra 1973 bygget opp en offshoredivisjon med Dolphin International Inc., Houston og senere Dolphin A/S, Tananger og Dolphin Drilling, Aberdeen som operasjonsselskaper.  
Virksomheten i Akergruppen, som frem til 1970-tallet var vokst til landets største industriarbeidsplass, ble omstrukturert fra bygging av skip til konstruksjoner og service for offshorenæringene. Rederiet bidro til byggingen av Aker H-3-riggene, og kontraherte i begynnelsen av 1970-årene selv flere enheter. Dolphin, som opererer riggene, har gjennomført offshoreoppdrag i Nordsjøen, Middelhavet og Mexico-gulfen samt utenfor Syd-Amerika, Alaska, Sakhalin, Australia og Indonesia. Dolphin-selskapene var tidligere aktive innen relaterte tjenester som prosjektering, brønnvedlikehold, dykkertjenester og fjernstyrte undervannsfartøy. Disse aktivitetene er senere solgt. 
Fred. Olsen Production AS ble etablert i 1994 og har utviklet en rekke prosjekter innen flytende oljeproduksjon. I 1997 ble offshore- og energi-aktivitetene samlet i Fred Olsen Energy ASA (FOE), et nytt, selvstendig selskap. FOE er kontrollert av Olsen-selskapene Bonheur og Ganger Rolf, notert på Oslo Børs. 
Fred. Olsen var i flere år styreformann for Akergruppen.
I 1993 tok Olsen opp sin datter Anette S. Olsen som partner og han overlot senere eierskapet til henne.
Dogan Hanci

Meritter

Ved Paralympiske sommerleker 2012 i London vant han bronse individuelt med buetypen compound, i åpen klasse. I plasseringsrunden fikk han tredje beste poengsum, med 671 poeng. Hanci slo Peter Kascak 7-3 i kvartfinalen, men tapte for Jere Forsberg 7-3 i semifinalen, før han slo spanske Guillermo Rodriguez i kampen om tredjeplassen.
Akula-klassen

Leie til India

India skal ha betalt 2 milliarder dollar for ferdigstilling av to Akula-II som var 80% ferdigbygget. 300 indiske undervannsbåteksperter har blitt trenet i Russland for bruken av Akula-klasse-ubåter. Den første av ubåtene som skal overleveres får navnet INS «Chakra» og ligger nå til ferdigstilling ved den russiske stillehavsflåten.
Mens de russiske Akula-klasse-undervannsbåtene er utstyrt med inntil 28 kryssermissiler med en angrepsradius på 3 000 kilometer, er det angitt at den indiske versjonen utstyres med missilet 3M-54 Klub med en angrepsradius på 300 kilometer. Russland kan ikke eksportere missiler med større rekkevidde uten å bryte MTCR-avtalen.
Den 8. november 2008 ble det meldt at den russiske Akula-klasse-undervannsbåten K 152 Nerpa, som var nær ferdigstillelse for overlevering til India som INS «Chakra», hadde hatt en ulykke med utløsning av deler av fartøyets freonanlegg (for brannslukking) og 20 mennesker hadde omkommet.
Calcodes taronii

Utseende

En middelsstor (21-35 millimeter), avlang, blank, brun hjortebille. Hannens hode og forkropp er matte, dekkvingene blanke. Hannens forstørrede kjever er tynne og sigdformede uten tenner. Hodet er firkantet og bredt. Pronotum er mye bredere enn langt, avrundet firkantet med en butt tann midt på sidene, noe innsnevret bakerst. Dekkvingene er glinsende rødbrune. Beina er svartbrune.

Levevis

Larvene utvikler seg i råtne trestammer.

Utbredelse

Arten er utbredt på Sulawesi.
Tallinns rådhus

Tallinns rådhus (estisk: Tallinna raekoda) er en historisk bygning i Tallinns eldste byområde, bygningen kan dateres til 1322 og er i gotisk stil. Bygningen fikk dagens utseende ved en ombygning i årene 1402-1404. Bygningens karakteristiske spir ble ødelagt under flyangrep i mars 1944 og ble gjenoppbygget i 1950.
Slaget ved Sadras

De britiske skipene

Superb 74
Hero 74
Burford 70
Monarca 70
Eagle 64
Exeter 64
Monmouth 64
Worcester 64
Isis 50

De franske skipene

Héros 74
Annibal 74
Orient 74
Ajax 64
Artésien 64
Brillant 64
Bizarre 64
Sévère 64
Sphinx 64
Vengeur 64
Flamand 50
Hannibal 50
Det kongelige råd (Storbritannia)

Det kongelige råd (offisielt Her Majesty's Most Honourable Privy Council) er et rådgivende organ (geheimeråd) for den britiske monarken. Rådet var tidligere en mektig institusjon, men har nå overveiende seremonielle oppgaver. Det meste av rådets myndighet ligger nå i en av komiteene, Det britiske kabinettet. Rådet innehar også juridisk myndighet, delegert til Juridisk komité.

Judisiell komité

Den judisielle komité ved Det kongelige råd er en av de øverste domstolene i Storbritannia, ved siden av Overhuset. Den fungerer også som høyeste domstol for britiske oversjøiske territorier og kronbesittelser, samt enkelte medlemsstater i Samveldet. Kjæremål til komiteen adresseres til Dronningen i Råd (Her Majesty in Council), som så remitterer saken til Juridisk komité for «anbefaling». I republikker rettes kjæremålet direkte til komiteen. Tidligere ga komiteen enkeltanbefalinger, men siden 1960-tallet har det blitt åpnet for dissenterende uttalelser.